Sudan, Etelä-Sudan / Sudanin ja Etelä-Sudanin kansalaisuus

Sudan, South Sudan / Nationality of Sudan and South Sudan

**Kysymykset**

1. Otettiinko Sudanin kansalaisuus pois Etelä-Sudanista lähtöisin olevilta Sudanin alueella asuneilta Etelä-Sudanin itsenäistyttyä 2011?

2. Onko Sudanin alueella asuneiden Etelä-Sudanin alueelta lähtöisin olevien täytynyt jollain tavalla rekisteröityä Etelä-Sudanissa tullakseen merkityiksi Etelä-Sudanin kansalaisiksi?

***Questions***

1. Was the nationality of Sudan deprived from people with South Sudanese origins residing in Sudan when South Sudan became independent in 2011?
2. Do people with South Sudanese origins residing in Sudan need to register in some way in South Sudan in order to be recorded as nationals of South Sudan?

Tämä maatietovastaus päivittää 18.8.2017 päivätty maatietovastausta ”Sudanin vai Etelä-Sudanin kansalainen”[[1]](#footnote-1). Tässä päivityksessä on hyödynnetty pääasiassa elokuun 2017 jälkeen ilmestyneitä lähteitä.

## Otettiinko Sudanin kansalaisuus pois Etelä-Sudanista lähtöisin olevilta Sudanin alueella asuneilta Etelä-Sudanin itsenäistyttyä 2011?

**Etelä-Sudanin kansalaisuuslaki**

Etelä-Sudanissa kansalaisuudesta säädetään maan perustuslaissa (2011), kansalaisuuslaissa (Nationality Act, 2011) sekä kansalaisuutta koskevissa säännöksissä (Nationality Regulations, 2011).[[2]](#footnote-2) Etelä-Sudanin kansalaisuuslaissa (Nationality Act, 2011) Etelä-Sudanin kansalaiseksi määritellään henkilö, jonka vähintään yksi vanhempi, isovanhempi tai isovanhemman vanhempi on syntynyt Etelä-Sudanin alueella; joka kuuluu yhteen Etelä-Sudanin alkuperäisistä etnisistä ryhmistä; tai joka itse tai jonka vähintään yksi vanhempi tai isovanhempi on asunut Etelä-Sudanin alueella vuodesta 1956 (Sudanin itsenäistymisvuosi) lähtien.[[3]](#footnote-3) Kansalaisuuden ehdot määritellään kansalaisuuslain artiklassa 8.:[[4]](#footnote-4)

*“(1) A person born before or after this Act has entered into force shall be considered a South Sudanese National by birth if such person meets any of the following requirements—*

*(a) any parents, grandparents or great-grandparents of such a person, on the male or female line, were born in South Sudan; or*

*(b) such person belongs to one of the indigenous ethnic communities of South Sudan.*

*(2) A person shall be considered a South Sudanese National by birth, if at the time of the coming into force of this Act—*

*(a) he or she has been domiciled in South Sudan since 1.1.1956; or*

*(b) if any of his or her parents or grandparents have been domiciled in South Sudan since 1.1.1956.*

*(3) A person born after the commencement of this Act shall be a South Sudanese National by birth if his or her father or mother was a South Sudanese National by birth or naturalization at the time of the birth of such a person.*

*(4) A person who is or was first found in South Sudan as a deserted infant of unknown Parents shall, until the contrary is proved, be deemed to be a South Sudanese National by birth.”*[[5]](#footnote-5)

Etelä-Sudanin kansalaisuuslaki sallii kaksoiskansalaisuuden ja takaa yhtäläiset oikeudet naisille ja miehille siirtää kansalaisuutensa lapsilleen. Etelä-Sudanin kansalaisuuden saaminen kansalaistamisen (naturalization) kautta on mahdollista 10 vuoden maassa asumisen jälkeen (maan itsenäistymisen eli vuoden 2011 jälkeen[[6]](#footnote-6)) ja eteläsudanilaisen puoliso voi hakea kansalaisuutta viiden asumisvuoden jälkeen.[[7]](#footnote-7)

**Sudanin kansalaisuuslaki**

Etelä-Sudanin itsenäistyessä Etelä-Sudan ja Sudan epäonnistuivat saavuttamaan yhteisymmärrystä kansalaisuuden määritelmistä, joten molemmilla valtioilla on omat erilliset kansalaisuuslakinsa.[[8]](#footnote-8) Etelä-Sudanin itsenäistyttyä heinäkuussa 2011 Sudanin vuoden 1994 kansalaisuuslakiin tehtiin lisäys, jonka mukaan kaikki henkilöt, joille lain mukaan kuuluu tai jotka tosiasiallisesti ovat Etelä-Sudanin kansalaisia, menettävät automaattisesti Sudanin kansalaisuuden.[[9]](#footnote-9) Sudanin kansalaisuuslaki ei siten salli Sudanin ja Etelä-Sudanin kaksoiskansalaisuutta[[10]](#footnote-10).[[11]](#footnote-11) Lisäyksen mukaisesti myös henkilöt, joilla on eteläsudanilainen isä, menettävät Sudanin kansalaisuuden, vaikka äiti olisi sudanilainen.[[12]](#footnote-12)

*“10(2) Sudanese nationality shall automatically be revoked if the person has acquired, de jure or de facto, the nationality of South Sudan.*

*10(3) Without prejudice to Section 15, Sudanese nationality shall be revoked where the Sudanese nationality of his responsible father is revoked in accordance with section 10(2) of this Act.”[[13]](#footnote-13)*

Etelä-Sudanin kansalaisuuden ehdot täyttävä henkilö menettää automaattisesti Sudanin kansalaisuuden riippumatta siitä, onko henkilö hakenut Etelä-Sudanin kansalaisuutta, onko henkilöllä Etelä-Sudanin kansalaisuuden todistava asiakirja tai pystyykö henkilö tosiasiallisesti saamaan Etelä-Sudanin kansalaisuuden.[[14]](#footnote-14) Sudanin päätös peruuttaa kansalaisuus Etelä-Sudanin kansalaisuuden ehdot täyttäviltä henkilöiltä ilman takeita siitä, että kyseisille henkilöille myönnetään Etelä-Sudanin kansalaisuus, on synnyttänyt Sudaniin ja Etelä-Sudaniin joukon ihmisiä, joilla on riski päätyä kansalaisuudettomiksi.[[15]](#footnote-15) Mikäli henkilö menettää Sudanin kansalaisuuden eikä pysty todistamaan olevansa oikeutettu Etelä-Sudanin kansalaisuuteen, hän jää todennäköisesti kansalaisuudettomaksi.[[16]](#footnote-16)

Sudanissa sadattuhannet ihmiset, jotka ovat eteläsudanilaista alkuperää, ovat jääneet ilman Sudanin kansalaisuutta. Näistä ihmisistä merkittävä mutta tuntematon määrä on jäänyt kansalaisuudettomiksi. Kansalaisuudettomuuden riski on suurin sekoittunutta alkuperää olevilla henkilöillä, rajan yli liikkuvilla etnisillä ryhmillä sekä sellaisilla etnisten ryhmien jäsenillä, joita pidetään eteläsudanilaisina, mutta joiden suku on asunut Sudanissa useiden sukupolvien ajan. Sudanissa on merkittävä määrä ihmisiä, joiden katsotaan olevan eteläsudanilaista alkuperää, mutta jotka kokevat itsensä sudanilaisiksi, joilla ei ole merkittäviä yhteyksiä Etelä-Sudaniin ja jotka eivät puhu eteläsudanilaisia kieliä.[[17]](#footnote-17) Etelä-Sudanin kansalaisuuslaissa Etelä-Sudanin kansalaisuus määritellään laajasti ja kansalaisuuden katsotaan kuuluvan myös Etelä-Sudanin ulkopuolella asuville ihmisille. Tämä on aiheuttanut ongelmia Sudanissa asuville eteläsudanilaista alkuperää oleville ihmisille, joita ei tunnusteta enää Sudanin kansalaisiksi, mutta jotka eivät pysty todistamaan myöskään yhteyksiään Etelä-Sudaniin.[[18]](#footnote-18) Sudanin ja Etelä-Sudanin välillä ei ole sopimusta kansalaisuuden määrittelemisestä rajatapauksissa.[[19]](#footnote-19) Sudanissa kansalaisuudettomilla ihmisillä ei ole pääsyä kouluun tai viralliseen työhön eikä mahdollisuutta ostaa taloa, mennä naimisiin tai muuttaa maan sisäisesti tai ulkomaille.[[20]](#footnote-20)

Maailman pakolaisjärjestö UNHCR:n arvion mukaan Etelä-Sudanissa on puoli miljoonaa ihmistä, joilla on riski päätyä kansalaisuudettomiksi, sillä he eivät pysty todistamaan olevansa oikeutettuja Etelä-Sudanin kansalaisuuteen.[[21]](#footnote-21) Monet eivät pysty todistamaan yhteyksiään Etelä-Sudaniin, vaikka heillä olisi teoreettinen oikeus Etelä-Sudanin kansalaisuuteen, eikä kaikkia, jotka olisivat oikeutettuja Etelä-Sudanin kansalaisuuteen, ole tunnustettu Etelä-Sudanin kansalaisiksi (ks. lisää kysymys 2.).[[22]](#footnote-22)

**Lisäykset Sudanin kansalaisuuslakiin vuonna 2018**

Lähteiden mukaan vuonna 2018 Sudanin kansalaisuuslakiin tehtiin lisäyksiä, joiden tarkoituksena on poistaa Sudanin kansalaisuuslain ja perustuslain välinen ristiriita[[23]](#footnote-23) sekä palauttaa Sudanin kansalaisuus seuraaviin kategorioihin kuuluville eteläsudanilaista alkuperää oleville henkilöille, jotka menettivät kansalaisuutensa Etelä-Sudanin itsenäistyttyä vuonna 2011:[[24]](#footnote-24)

 - Sudanilaisten naisten lapset, joilla on eteläsudanilainen isä.[[25]](#footnote-25)

 - Eteläsudanilaista alkuperää olevat henkilöt, jotka ovat syntyneet tai asuneet vuosikymmeniä Sudanissa ja joilla on vähän yhteyksiä Etelä-Sudaniin.[[26]](#footnote-26)

Kansalaislakiin tehtyjen muutosten myötä sudanilaiset, joilla on sudanilainen äiti ja eteläsudanilainen isä, ovat oikeutettuja Sudanin kansalaisuuteen.[[27]](#footnote-27) Lakimuutokset mahdollistavat myös sen, että lain kohtaa 10(2)(a) kansalaisuuden menettämisestä ei automaattisesti sovelleta henkilöihin, jotka pystyvät todistamaan, että heidän esi-isänsä ovat asuneet pysyvästi Sudanissa 1.1.1924 tai ennen sitä.[[28]](#footnote-28) Kansalaisuuslain mukaan Sudanin kansalaisuus on mahdollista palauttaa henkilölle, jonka kansalaisuus on aikaisemmin peruutettu.[[29]](#footnote-29)

*“10(2) (a) without prejudice to article 4 section 3, Sudanese nationality shall automatically be revoked if the person has acquired, de jure or de facto, the nationality of South Sudan.*

*(b) the Minister may exempt any person from the application of section 2 (a) if it is proved that his ancestors domiciled in Sudan in or before the first of January 1924.*

*…*

*16. Without prejudice to Section 10(2), the President of the Republic may, upon application, reinstate nationality to any person whose Sudanese nationality was revoked.”[[30]](#footnote-30)*

Vuoden 2017 marraskuussa julkaistun uutislähteen mukaan Sudanissa oli tuolloin vireillä 300 Sudanin hallitusta vastaan nostettua oikeustapausta kansalaisuuden riistämisestä.[[31]](#footnote-31)

## Onko Sudanin alueella asuneiden Etelä-Sudanin alueelta lähtöisin olevien täytynyt jollain tavalla rekisteröityä Etelä-Sudanissa tullakseen merkityiksi Etelä-Sudanin kansalaisiksi?

Etelä-Sudanin virallisen kansalaisuuden ja kansalaisuuden todistavan asiakirjan (Nationality Certificate) saaminen edellyttää kansalaisuuden hakemista.[[32]](#footnote-32) Etelä-Sudanissa kansalaisuushakemusten käsittelystä ja kansalaisuusasiakirjojen myöntämisestä vastaava viranomainen on Directorate of Nationality, Passports and Immigration (DNPI).[[33]](#footnote-33)

Etelä-Sudanin kansalaisuutta voi hakea DNPI:n toimipisteissä. Hakijan tulee täyttää hakemuslomake[[34]](#footnote-34), jonka liitteenä tulee toimittaa syntymätodistus tai sen puuttuessa vaihtoehtoisesti lääkärin tekemä ikäarvio sekä kaksi passikuvaa.[[35]](#footnote-35) Käytännössä hakijalta vaaditaan myös veriryhmän määritystulos sekä asuintodistus (residence certificate), vaikka niitä ei edellytetä laissa.[[36]](#footnote-36) Lisäksi hakijalla tulee olla todistaja, jolla on ensikäden tietoa hakijan henkilöllisyydestä. Kansalaisuushakemuksen tulee olla sekä hakijan että todistajan allekirjoittama ja hakemukseen tulee liittää kopio todistajan henkilöllisyystodistuksesta.[[37]](#footnote-37) Tarvittavien dokumenttien ollessa koossa hakija maksaa DNPI:lle maksun kansalaisuustodistuksen myöntämisestä, ja sekä hakija että todistaja käyvät läpi DNPI:n virallisen haastattelun. Mikäli kansalaisuus myönnetään, hakija palaa noutamaan kansalaisuustodistuksen (Nationality Certificate) DNPI:n toimipisteestä. Lain mukaan syntyperän perusteella haettu kansalaisuustodistus tulee myöntää hakijalle kuukauden kuluessa hakemuksen ja todistusdokumenttien jättämisestä, mutta käytännössä kansalaisuustodistusta saattaa joutua odottamaan kolme kuukautta tai enemmän.[[38]](#footnote-38)

Vuonna 2020 julkaistun YK-lähteen mukaan Etelä-Sudanin hallitus myöntää kansalaisuustodistuksia pääkaupunki Juban lisäksi maan suurimmissa kaupungeissa ja pyrkii laajentamaan kyseisiä palveluita myös muihin osiin maata.[[39]](#footnote-39) UNHCR:n vuonna 2018 julkaiseman raportin mukaan DNPI:lla on toimistoja kaikissa Etelä-Sudanin kymmenessä osavaltiossa, mutta monet toimistot eivät ole toiminnassa logististen rajoitteiden tai turvattomuuden takia. Mikäli DNPI:n palveluita ei ole saatavilla hakijan omassa osavaltiossa tai hakijan kansalaisuus on kyseenalainen, hakijan on matkustettava pääkaupunki Jubaan jättämään kansalaisuushakemus. Kansalaisuushakemusten käsittely tapahtuu Jubassa DNPI:n päätoimistolla, mikä UNHCR:n mukaan aiheuttaa pitkiä viivästyksiä hakemusten käsittelyssä.[[40]](#footnote-40)

Etelä-Sudanin kapasiteetti tarjota asiakirjoja tai konsulipalveluita Sudanissa on rajallinen.[[41]](#footnote-41) UNHCR:n raportin mukaan Etelä-Sudanin edustusto Sudanin pääkaupungissa Khartumissa ei ole pyrkinyt tehokkaasti tavoittamaan henkilöitä, jotka potentiaalisesti tarvitsevat kansalaisuusasiakirjoja.[[42]](#footnote-42)

Hakijan velvollisuutena on esittää riittävästi todisteita kansalaisuushakemuksensa tueksi, mikä voi tuottaa haasteita.[[43]](#footnote-43) Tapauksissa, joissa hakija ei pysty esittämään riittävästi asiakirjoihin perustuvaa todistusaineistoa, voidaan ottaa huomioon todistajan lausunto.[[44]](#footnote-44) Todistajana voi toimia hakijan sukulainen tai laillinen huoltaja, yhteisöjohtajat, perinteiset viranomaiset, paikallisviranomaiset, uskonnolliset johtajat tai kuka tahansa muu hyvässä maineessa oleva henkilö, jolla on Etelä-Sudanin kansalaisuustodistus ja ensikäden tietoa hakijan henkilöllisyydestä.[[45]](#footnote-45)

Etelä-Sudan aloitti kansalaisuustodistusten myöntämisen tammikuussa 2012.[[46]](#footnote-46) Vuoteen 2017 mennessä maassa oli Maailmanpankin mukaan myönnetty miljoona biometristä kansalaisuustodistusta (mikä vastaa noin 10 prosenttia maan väestöstä Etelä-Sudanin väkiluvun ollessa arviolta 11,6 miljoonaa ihmistä[[47]](#footnote-47)).[[48]](#footnote-48)

UNHCR:n mukaan kansalaisuusasiakirjan omistaminen nähdään Etelä-Sudanissa laajasti (myös DNPI:n toimesta) synonyyminä kansalaisuuden omaamiselle, minkä seurauksena kansalaisuusasiakirjan puuttuminen asettaa henkilön kansalaisuuden kyseenalaiseksi. UNHCR:n raportin mukaan kansalaisuusasiakirjan puuttumisella ja kansalaisuudettomuudella on samankaltaisia seurauksia Etelä-Sudanissa. Molemmat rajoittavat ihmisten perusoikeuksia ja pääsyä peruspalveluihin sekä altistavat yksilöt taloudellisille, sosiaalisille ja poliittisille menetyksille. Etelä-Sudanissa kansalaisuustodistus tarvitaan pankkitilin avaamiseen, pankkilainan saamiseen, liiketoimen rekisteröimiseen, kouluun rekisteröitymiseen, kiinteistön/maan omistamiseen, virallisen työn saamiseen, SIM-kortin rekisteröimiseen, vapaaseen liikkumiseen maan sisällä, ulkomaille matkustamiseen sekä äänestämiseen ja ehdolle asettumiseen vaaleissa. UNHCR:n mukaan niiltä, joilla ei ole kansalaisuustodistusta, puuttuu asiakirjan tuoma suoja, ja heillä on riski joutua pidätetyiksi tai pakkohäädetyiksi kodeistaan.[[49]](#footnote-49)

Etelä-Sudanissa kansalaisuudettomuuden riski on korkea ja kansalaisuudettomuus on merkittävä ongelma.[[50]](#footnote-50) Etelä-Sudan ei ole ratifioinut kansainvälisiä sopimuksia kansalaisuudettomien suojelusta tai kansalaisuudettomuuden ehkäisystä eikä Etelä-Sudanissa ole kansalaisuudettomuudelta suojelevia lakeja.[[51]](#footnote-51) Kansalaisuudettomuutta Etelä-Sudanissa aiheuttavat lainsäädännölliset tekijät, hallinnolliset ja menettelytapoihin liittyvät tekijät sekä Etelä-Sudanin tilanteesta johtuvat kontekstuaaliset tekijät. Etelä-Sudanissa tietyillä väestöryhmillä on riski päätyä kansalaisuudettomiksi.[[52]](#footnote-52)

Maailman pakolaisjärjestö UNHCR:n arvion mukaan Etelä-Sudanissa on puoli miljoonaa ihmistä, joilla on riski päätyä kansalaisuudettomiksi, sillä he eivät pysty todistamaan olevansa oikeutettuja Etelä-Sudanin kansalaisuuteen.[[53]](#footnote-53) Syntyminen Etelä-Sudanissa ei ole riittävä peruste kansalaisuuden myöntämiselle, vaan kansalaisuutta hakevan tulee osoittaa täyttävänsä ainakin yhden kansalaisuuslaissa määritellyistä kansalaisuuden ehdoista.[[54]](#footnote-54) Monet eivät pysty todistamaan yhteyksiään Etelä-Sudaniin, vaikka heillä olisi teoreettinen oikeus Etelä-Sudanin kansalaisuuteen, eikä kaikkia, jotka olisivat oikeutettuja Etelä-Sudanin kansalaisuuteen, ole tunnustettu Etelä-Sudanin kansalaisiksi.[[55]](#footnote-55)

UNHCR:n mukaan Etelä-Sudanin kansalaisuuslainsäädäntöön ja sen terminologiaan ja tulkintaan liittyy epäselvyyksiä. Kansalaisuuslain mukaan kansalaisuuteen oikeutettuja ovat henkilöt, jotka kuuluvat yhteen Etelä-Sudanin alkuperäisistä (indigenous) etnisistä ryhmistä, mutta laissa ei kuitenkaan määritellä, mitkä ryhmät kuuluvat Etelä-Sudanin alkuperäisiin etnisiin ryhmiin tai millä perusteella henkilön katsotaan kuuluvan kyseisiin ryhmiin.[[56]](#footnote-56) Käytännössä etnisten ryhmien kategorisointi alkuperäisiksi tai ei-alkuperäisiksi on kansalaisuushakemuksia käsittelevien DNPI:n virkailijoiden harkintavallassa, mikä mahdollistaa erilaiset laintulkinnat. UNHCR:n raportin mukaan ryhmille, joiden DNPI:n virkailijat eivät katso olevan Etelä-Sudanin alkuperäisiä ryhmiä[[57]](#footnote-57), ei myönnetä kansalaisuutta.[[58]](#footnote-58)

UNHCR:n raportin mukaan kansalaisuushakemuksia käsittelevän ja kansalaisuusasiakirjoja myöntävän viranomaisen DNPI:n toiminta kärsii kapasiteettivajeesta sekä koulutuksen ja monitoroinnin puutteesta. Raportin mukaan DNPI:n menettelytavat ovat epäsäännöllisiä, virkailijoiden tulkinnat kansalaisuuslaista ovat epäyhtenäisiä ja viranomainen harjoittaa syrjiviä toimintatapoja. Kansalaisuushakemusten käsittelyssä esiintyy syrjintää esimerkiksi hakijan nimen, kielen, etnisen ryhmän tai ulkonäön perusteella. DNPI:n virkailijat saattavat myös esittää hakijoille lisävaatimuksia, joita ei ole kansalaisuuslainsäädännössä, kansalaisuustodistuksen myöntämiseksi.[[59]](#footnote-59) Toisen UNHCR:n raportin mukaan kansalaisuutta hakevia arvioidaan heidän ihonvärinsä ja kasvonpiirteidensä perusteella sekä testataan heidän kykynsä puhua Juban arabiaa ja vaaditaan toimittamaan suosituskirjeitä perinteisiltä viranomaisilta.[[60]](#footnote-60)

Etelä-Sudanin kansalaisuutta hakevan tulee lain mukaan esittää syntymätodistus tai sen puuttuessa vaihtoehtoisesti lääkärin tekemä ikäarvio.[[61]](#footnote-61) Etelä-Sudanissa ei ole kattavaa väestörekisteriä ja maan kyky rekisteröidä syntymiä on romahtanut.[[62]](#footnote-62) DNPI:n arvion mukaan 90 prosentilla eteläsudanilaisista ei ole syntymätodistusta. Etenkään maaseutuväestöllä ei yleisesti ottaen ole syntymätodistuksia.[[63]](#footnote-63) UNHCR:n raportin mukaan Etelä-Sudanissa rekisteröidään 35 prosenttia syntymistä, mutta vielä harvemmilla on syntymätodistus todisteena rekisteröinnistä.[[64]](#footnote-64) Syntymätodistusten puutteen takia suurin osa hakijoista joutuu hankkimaan lääketieteellisen ikäarvion kansalaisuushakemusta varten. Ikäarvion hinta voi olla kuitenkin liian korkea vähävaraisille henkilöille. Syntymätodistuksen puuttuminen voi siten muodostaa esteen kansalaisuuden hakemiselle. Mikäli hakija ei pysty esittämään syntymätodistusta tai ikäarviota, kansalaisuutta ei myönnetä.[[65]](#footnote-65)

Etelä-Sudanin tilanteesta johtuvat kontekstuaaliset tekijät, kuten maan sisäinen aseellinen konflikti ja taloudellinen kriisi, heikentävät eteläsudanilaisten mahdollisuuksia saada kansalaisuuden todistavia asiakirjoja ja lisäävät kansalaisuudettomuuden riskiä. Konfliktin ja turvattomuuden aiheuttama laajamittainen maan sisäinen siirtyminen heikentää eteläsudanilaisten mahdollisuuksia täyttää tarvittavia vaatimuksia kansalaisuustodistuksen saamiseksi. Myös köyhyys heikentää eteläsudanilaisten pääsyä kansalaisuushakemusprosessiin. Lisäksi tietoisuus kansalaisuustodistuksen tärkeydestä ja siihen liittyvistä menettelytavoista on rajallista Etelä-Sudanissa, etenkin maaseutualueilla.[[66]](#footnote-66)

Etelä-Sudanissa väestöryhmiä, joilla on riski päätyä kansalaisuudettomiksi, ovat maaseutuväestö, taloudellisesti haavoittuvat yksilöt, mukaan lukien maan sisäisesti siirtymään joutuneet ihmiset, sekä tietyt rajat ylittävät etniset ryhmät ja paimentolaisryhmät.[[67]](#footnote-67) Etelä-Sudanissa ihmisten tietoisuus kansalaisuustodistuksen tärkeydestä ja siihen liittyvistä menettelytavoista on erityisen alhaista maaseutualueilla. Myös maantieteellinen syrjäisyys ja etäisyydet estävät joitakin maaseutuyhteisöjä pääsemästä kansalaisuushakemusprosessiin. Hakemusprosessin ajalta hakijalle koituvat kulut voivat muodostaa taloudellisen esteen kansalaisuuden hakemiselle vähävaraisille ja haavoittuville ihmisille, joilla ei ole varaa maksaa hakemukseen tarvittavia maksuja. Taloudelliset esteet vaikuttavat eniten vähävaraisten kotitalouksien (etenkin maaseudulla), naisten (etenkin leskien), vanhuksien, opiskelijoiden, lasten (etenkin orpojen), vammaisten, maan sisäisesti siirtymään joutuneiden, pakolaisten ja palaajien mahdollisuuksiin hakea kansalaisuutta. UNHCR:n vuonna 2018 julkaistun raportin mukaan DNPI on nostanut hakemusmaksuja[[68]](#footnote-68) inflaation seurauksena, mikä estää kansalaisuustodistuksen saamisen kasvavalta määrältä potentiaalisia hakijoita. Maksujen nousun raportoidaan johtaneen kansalaisuushakemusten määrän jyrkkään laskuun Etelä-Sudanissa. Osa hakijoista joutuu matkustamaan pääkaupunkiin jättääkseen kansalaisuushakemuksen, ja kalliit matkakulut voivat muodostaa merkittävän esteen kansalaisuuden hakemiselle. Maan sisäisesti siirtymään joutuneilla ihmisillä, jotka ovat joutuneet poistumaan kotialueiltaan ja joutuneet eroon yhteisöistään, on merkittäviä haasteita osoittaa syntyperäänsä, sillä heillä on vaikeuksia saada kansalaisuushakemukseen vaadittavia todistajia tai suosituskirjeitä henkilöiltä, joilla on tietoa hakijan syntyperästä.[[69]](#footnote-69)

Hakijan etninen tausta voi muodostaa esteen kansalaisuuden saamiselle. Etelä-Sudanissa tietyillä etnisillä ryhmillä on vaikeuksia saada kansalaisuutta ja niiden jäseniltä vaaditaan lisänäyttöä eteläsudanilaisen alkuperän osoittamiseksi.[[70]](#footnote-70) Tällaisia ryhmiä ovat rajat ylittävät etniset ryhmät ja paimentolaisryhmät, joiden on vaikea osoittaa olevansa eteläsudanilaista alkuperää. Rajat ylittäviä etnisiä ryhmiä ovat esimerkiksi *madi*[[71]](#footnote-71), *acholi[[72]](#footnote-72), toposa, lango, azande[[73]](#footnote-73), kakwa[[74]](#footnote-74), nuer[[75]](#footnote-75),* *ngok dinka[[76]](#footnote-76), kresh, kara, yulu, frogai* ja *bigna[[77]](#footnote-77).*[[78]](#footnote-78)Rajat ylittävien ryhmien kohdalla hakijan on vahvistettava, että hän kuuluu ryhmän Etelä-Sudanin puoleiseen osaan, mitä varten tarvitaan suosituskirje hakijan kotialueen paikalliselta johtajalta.[[79]](#footnote-79) Lähteiden mukaan Ugandan rajalla sijaitsevan Equatorian alueelta lähtöisin olevien etnisten ryhmien (kuten *acholi* ja *kakwa*) jäsenien on vaikeampaa saada Etelä-Sudanin kansalaisuutta, sillä he kokevat syrjintää maan muilta etnisiltä ryhmiltä, jotka pitävät heitä ugandalaisina tai kongolaisina.[[80]](#footnote-80) Samoin sekoittuneilla etnisyyksillä, ulkonäöltään arabeja muistuttavilla ja vaaleaihoisemmilla ryhmillä sekä Etelä-Sudanin ulkopuolella vuosia asuneilla henkilöillä on vaikeuksia saada Etelä-Sudanin kansalaisuutta.[[81]](#footnote-81)

Etelä-Sudanissa tietyt paimentolaisryhmät kohtaavat merkittävää syrjintää kansalaisuushakemusprosessissa, sillä DNPI:n virkailijat eivät pidä niitä eteläsudanilaisina ryhminä ja ne kokevat syrjintää etnisen taustansa ja ulkonäkönsä takia.[[82]](#footnote-82) Tällainen ryhmä on esimerkiksi *falata[[83]](#footnote-83)* (*amboro, mboro*), jonka edustajilta on systemaattisesti evätty pääsy kansalaisuushakemusprosessiin eikä heidän anneta jättää kansalaisuushakemusta.[[84]](#footnote-84)

Käytännössä kansalaisuuslainsäädännön toteutus Etelä-Sudanissa on hidasta ja haastavaa. Toimivan hallinnon ja väestörekisterin puuttuminen, väestön pakkosiirrot sekä hallintoinfrastruktuurin puuttuminen monista osista maata muodostavat merkittäviä esteitä kansalaisuuslainsäädännön tehokkaalle toteuttamiselle.[[85]](#footnote-85)

## Lähteet

Citizenship Rights in Africa Initiative

30.12.2018. *Sudanese Nationality Act 1994, as amended 2006, 2011 & 2018 [unofficial consolidation]*. <http://citizenshiprightsafrica.org/wp-content/uploads/2018/12/Sudan-Nationality-Law-1994-amended-2006-2011-2018-consolidated-EN.pdf> (käyty 18.5.2022).

[päiväämätön a]. *Sudan*. <http://citizenshiprightsafrica.org/region/sudan/> (käyty 24.5.2022).

[päiväämätön b]. *South Sudan*. <http://citizenshiprightsafrica.org/region/south-sudan/> (käyty 24.5.2022).

Maatietopalvelu 18.8.2017. *Sudanin vai Etelä-Sudanin kansalainen* [kyselyvastaus]. Saatavilla Tellus-maatietokannasta.

MRG (Minority Rights Group International) 11/2017. *South Sudanese*. <https://minorityrights.org/minorities/south-sudanese/> (käyty 13.5.2022).

OSIEA (The Open Society Initiative for Eastern Africa) / Manby, Bronwen 2012. *The Right to a Nationality and the Secession of South Sudan: A Commentary on the Impact of the New Laws*. Saatavilla: <http://www.refworld.org/cgi-bin/texis/vtx/rwmain?page=search&docid=4ff158d527&skip=0&query=nationality&coi=SSD> (käyty 17.8.2017).

Radio Dabanga 26.2.2018. *Amendments to Sudanese Nationality Act approved*. <https://www.dabangasudan.org/en/all-news/article/amendments-to-sudanese-nationality-act-approved> (käyty 13.5.2022).

Republic of South Sudan 7.7.2011. *The Nationality Act, 2011*. Saatavilla: <https://www.refworld.org/docid/4e94318f2.html> (käyty 24.5.2022).

Republic of Sudan 30.12.2018. *The Sudanese Nationality Act 1994 And its amendments 2011 and 2018 (English Translation).* Saatavilla: <https://www.refworld.org/docid/503492892.html> (käyty 18.5.2022).

Sudan Tribune

11.6.2018. *Sudan’s parliament reinstates nationality to people of South Sudanese origin.* <https://sudantribune.com/article63768/> (käyty 13.5.2022).

12.11.2017. *Activists call to end suffering of stateless after South Sudan independence*. Saatavilla: <https://reliefweb.int/report/south-sudan/activists-call-end-suffering-stateless-after-south-sudan-independence> (käyty 13.5.2022).

UN CEDAW (United Nations Convention on the Elimination of All Forms of Discrimination against Women) 19.2.2020. *Initial report submitted by South Sudan under article 18 of the Convention, due in 2016. CEDAW/C/SSD/1*. <https://tbinternet.ohchr.org/_layouts/15/treatybodyexternal/Download.aspx?symbolno=CEDAW%2fC%2fSSD%2f1&Lang=en> (käyty 12.5.2022).

UN ESCWA (United Nations Economic and Social Commission for Western Asia) [päiväämätön]. *2018 Amendment to the Sudanese Nationality Act*. <https://migrationpolicy.unescwa.org/node/3505> (käyty 18.5.2022).

UNFPA (United Nations Population Fund) 2022. *World Population Dashboard: South Sudan*. <https://www.unfpa.org/data/world-population/SS> (käyty 18.5.2022).

UNHCR (United Nations High Commissioner for Refugees)

29.5.2018. *A Study of Statelessness in South Sudan 2017*. <https://data2.unhcr.org/en/documents/details/63857> (käyty 6.5.2022).

4.2.2016. *South Sudan: UNHCR helps document internally displaced people at risk of statelessness*. <http://reliefweb.int/report/south-sudan/south-sudan-unhcr-helps-document-internally-displaced-people-risk-statelessness> (käyty 15.8.2017).

[päiväämätön]. *I am living in South Sudan but I do not have documents to prove my citizenship (‘stateless or at risk of statelessness’)*. <https://help.unhcr.org/southsudan/who-are-you/i-am-living-in-south-sudan-but-i-do-not-have-documents-to-prove-my-citizenship-stateless/> (käyty 9.5.2022).

UNHCR (United Nations High Commissioner for Refugees) / Manby, Bronwen 09/2018. *Statelessness and Citizenship in the East African Community*. Saatavilla: <https://reliefweb.int/report/world/statelessness-and-citizenship-east-african-community> (10.5.2022).

USDOS (U. S. Department of State) 12.4.2022. *2021 Country Reports on Human Rights Practices: South Sudan*. <https://www.state.gov/reports/2021-country-reports-on-human-rights-practices/south-sudan/> (käyty 9.5.2022).

World Bank 2017. *The State of Identification Systems in Africa. Country Briefs*. <https://documents1.worldbank.org/curated/en/298651503551191964/pdf/119065-WP-ID4D-country-profiles-report-final-PUBLIC.pdf> (käyty 12.5.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maatietopalvelu 18.8.2017. [↑](#footnote-ref-1)
2. UN CEDAW 19.2.2020, s. 20; UNHCR 29.5.2018, s. 30. [↑](#footnote-ref-2)
3. UNHCR 29.5.2018, s.15-19; MRG 11/2017; Republic of South Sudan 7.7.2011, s. 7. [↑](#footnote-ref-3)
4. Republic of South Sudan 7.7.2011, s. 7. [↑](#footnote-ref-4)
5. Republic of South Sudan 7.7.2011, s. 7. [↑](#footnote-ref-5)
6. Vuonna 2018 julkaistun UNHCR:n raportin mukaan kansalaistaminen ei ole mahdollista ennen vuotta 2021, jolloin Etelä-Sudan on ollut itsenäinen 10 vuotta ja 10 vuoden asumisehto itsenäisessä Etelä-Sudanissa voi täyttyä. (UNHCR 29.5.2018, s. 19.) [↑](#footnote-ref-6)
7. UNHCR / Manby 09/2018, s. 14, 16, 58; UNHCR 29.5.2018, s. 15, 18. [↑](#footnote-ref-7)
8. MRG 11/2017. [↑](#footnote-ref-8)
9. UNHCR 29.5.2018, s. 14; MRG 11/2017; Republic of Sudan 30.12.2018, s. 14; Citizenship Rights in Africa Initiative [päiväämätön a]. [↑](#footnote-ref-9)
10. Sudanin kansalaisuuslaki mahdollistaa kaksoiskansalaisuuden muiden kansalaisuuksien kanssa. (UNHCR / Manby 09/2018, s. 59; MRG 11/2017.) [↑](#footnote-ref-10)
11. UNHCR / Manby 09/2018, s. 59; MRG 11/2017. [↑](#footnote-ref-11)
12. Sudan Tribune 11.6.2018; Sudan Tribune 12.11.2017. [↑](#footnote-ref-12)
13. Republic of Sudan 30.12.2018, s. 14. [↑](#footnote-ref-13)
14. UNHCR 29.5.2018, s. 14; MRG 11/2017. [↑](#footnote-ref-14)
15. UNHCR 29.5.2018, s. 2, 14, 30; MRG 11/2017; OSIEA / Manby 2012, s. 1-5, 24, 26, 28. [↑](#footnote-ref-15)
16. UNHCR 29.5.2018, s. 14; OSIEA / Manby 2012, s. 1-5, 24, 26, 28. [↑](#footnote-ref-16)
17. MRG 11/2017. [↑](#footnote-ref-17)
18. UNHCR / Manby 09/2018, s. 58; MRG 11/2017. [↑](#footnote-ref-18)
19. MRG 11/2017. [↑](#footnote-ref-19)
20. Sudan Tribune 12.11.2017. [↑](#footnote-ref-20)
21. USDOS 12.4.2022; UNHCR 4.2.2016. [↑](#footnote-ref-21)
22. UNHCR 29.5.2018, s. 39, MRG 11/2017. [↑](#footnote-ref-22)
23. Sudanin perustuslain mukaan henkilöt, joilla on sudanilainen vanhempi, ovat oikeutettuja Sudanin kansalaisuuteen. (Sudan Tribune 11.6.2018; Radio Dabanga 26.2.2018; Citizenship Rights in Africa Initiative [päiväämätön a].) [↑](#footnote-ref-23)
24. Republic of Sudan 30.12.2018, s. 17; Citizenship Rights in Africa Initiative 30.12.2018, s. 2, 6, 9; Sudan Tribune 11.6.2018; UN ESCWA [päiväämätön]. [↑](#footnote-ref-24)
25. Sudan Tribune 11.6.2018; Radio Dabanga 26.2.2018; UN ESCWA [päiväämätön]. [↑](#footnote-ref-25)
26. Sudan Tribune 11.6.2018. [↑](#footnote-ref-26)
27. Citizenship Rights in Africa Initiative 30.12.2018, s. 6; Sudan Tribune 11.6.2018; Radio Dabanga 26.2.2018. [↑](#footnote-ref-27)
28. Citizenship Rights in Africa Initiative 30.12.2018, s. 2, 6, 9; Citizenship Rights in Africa Initiative [päiväämätön a]. [↑](#footnote-ref-28)
29. Citizenship Rights in Africa Initiative 30.12.2018, s. 2, 6, 9. [↑](#footnote-ref-29)
30. Republic of Sudan 30.12.2018, s. 17; Citizenship Rights in Africa Initiative 30.12.2018, s. 6, 9. [↑](#footnote-ref-30)
31. Sudan Tribune 12.11.2017. [↑](#footnote-ref-31)
32. UNHCR 29.5.2018, s. 2; UNHCR [päiväämätön]. [↑](#footnote-ref-32)
33. UN CEDAW 19.2.2020, s. 21, UNHCR 29.5.2018, s. 2. [↑](#footnote-ref-33)
34. Iso-Britannian Etelä-Sudanin suurlähetystön verkkosivuilla on saatavilla Etelä-Sudanin kansalaisuushakemuskaavake ”Application for South Sudan Nationality Certificate by Birth, Form 1(A)”: <https://embrss.org.uk/sites/default/files/files-immigration-and-passports/Application-for-South-Sudan-Nationality-Certificate-by-birth.pdf> [↑](#footnote-ref-34)
35. UNHCR 29.5.2018, s. 2, 26; UNHCR [päiväämätön]. [↑](#footnote-ref-35)
36. UNHCR 29.5.2018, s. 2. [↑](#footnote-ref-36)
37. UNHCR 29.5.2018, s. 2, 15; UNHCR [päiväämätön]. [↑](#footnote-ref-37)
38. UNHCR 29.5.2018, s. 2, 20. [↑](#footnote-ref-38)
39. UN CEDAW 19.2.2020, s. 21. [↑](#footnote-ref-39)
40. UNHCR 29.5.2018, s. 2-3, 24, 39. [↑](#footnote-ref-40)
41. Citizenship Rights in Africa Initiative [päiväämätön b]. [↑](#footnote-ref-41)
42. UNHCR / Manby 09/2018, s. 59. [↑](#footnote-ref-42)
43. UNHCR 29.5.2018, s. 15. [↑](#footnote-ref-43)
44. UNHCR / Manby 09/2018, s. 58; UNHCR 29.5.2018, s. 15. [↑](#footnote-ref-44)
45. UNHCR 29.5.2018, s. 15; UNHCR [päiväämätön]. [↑](#footnote-ref-45)
46. OSIEA / Manby 2012, s. 32. [↑](#footnote-ref-46)
47. UNFPA 2022. [↑](#footnote-ref-47)
48. World Bank 2017, s. 50. [↑](#footnote-ref-48)
49. UNHCR 29.5.2018, s. 2, 4, 35, 38, 40. [↑](#footnote-ref-49)
50. UNHCR 29.5.2018, s. 2, 11. [↑](#footnote-ref-50)
51. USDOS 12.4.2022; UNHCR / Manby 08/2019, s. 21; UNHCR 29.5.2018, s. 39. [↑](#footnote-ref-51)
52. UNHCR 29.5.2018, s. 2, 11, 30, 34. [↑](#footnote-ref-52)
53. USDOS 12.4.2022; UNHCR 4.2.2016. [↑](#footnote-ref-53)
54. USDOS 12.4.2022; UNHCR / Manby 09/2018, s. 10; UNHCR 29.5.2018, s. 15; Republic of South Sudan 7.7.2011. [↑](#footnote-ref-54)
55. UNHCR 29.5.2018, s. 39; MRG 11/2017. [↑](#footnote-ref-55)
56. UNHCR 29.5.2018, s. 11, 15, 30. [↑](#footnote-ref-56)
57. UNHCR:n raportin mukaan kansalaisuushakemusten käsittelyssä kuuluminen Etelä-Sudanin alkuperäisiin etnisiin ryhmiin tulkitaan usein edellytykseksi kansalaisuuden saamiselle, vaikka kansalaisuuslaissa se on määritelty vaihtoehtoiseksi edellytykseksi kansalaisuuden saamiselle käyttämällä sanaa ’tai’ lainkohtien 8(1)(a) ja 8(1)(b) välissä. (UNHCR 29.5.2018, s. 16.) [↑](#footnote-ref-57)
58. UNHCR / Manby 09/2018, s. 58; UNHCR 29.5.2018, s. 15-16. [↑](#footnote-ref-58)
59. UNHCR 29.5.2018, s. 19-23, 30, 39. [↑](#footnote-ref-59)
60. UNHCR / Manby 09/2018, s. 58. [↑](#footnote-ref-60)
61. UNHCR 29.5.2018, s. 2-3, 19, 26. [↑](#footnote-ref-61)
62. UNHCR / Manby 09/2018, s. 4, 58; UNHCR 29.5.2018, s. 2-3. [↑](#footnote-ref-62)
63. UNHCR 29.5.2018, s. 2-3, 19, 26. [↑](#footnote-ref-63)
64. UNHCR / Manby 09/2018, s. 4. [↑](#footnote-ref-64)
65. UNHCR 29.5.2018, s. 2-3, 19, 26, 30, 39. [↑](#footnote-ref-65)
66. UNHCR 29.5.2018, s. 3, 11, 30, 39. [↑](#footnote-ref-66)
67. UNHCR / Manby 09/2018, s. 58-60; UNHCR 29.5.2018, s. 28, 32-34. [↑](#footnote-ref-67)
68. UNHCR:n haastattelututkimuksen mukaan kansalaisuushakemuksen kustannukset olivat vuonna 2017 3000-4500 Etelä-Sudanin puntaa (25-37 USD). (UNHCR 29.5.2018, s. 27.) [↑](#footnote-ref-68)
69. UNHCR 29.5.2018, s. 3-4, 27-28, 32-34. [↑](#footnote-ref-69)
70. UNHCR 29.5.2018, s. 3-4, 16, 32-34, 39. [↑](#footnote-ref-70)
71. *Madi* on etninen ryhmä Etelä-Sudanin ja Ugandan rajalla. (UNHCR 29.5.2018, s. 33.) [↑](#footnote-ref-71)
72. *Acholi* on etninen ryhmä Etelä-Sudanin ja Ugandan rajalla. (UNHCR / Manby 09/2018, s. 58; UNHCR 29.5.2018, s. 33.) [↑](#footnote-ref-72)
73. *Azande* on etninen ryhmä Etelä-Sudanin ja Kongon demokraattisen tasavallan rajalla. (UNHCR 29.5.2018, s. 34.) [↑](#footnote-ref-73)
74. *Kakwa* on Etelä-Sudanin ja Ugandan rajalla elävä etninen ryhmä, jonka ihonväri on vaaleampi. (UNHCR / Manby 09/2018, s. 58; UNHCR 29.5.2018, s. 34.) [↑](#footnote-ref-74)
75. *Nuer* on etninen ryhmä Etelä-Sudanin ja Etiopian rajalla. (UNHCR 20.5.2018, s. 16.) [↑](#footnote-ref-75)
76. *Ngok Dinka* on etninen ryhmä kiistanalaisella Abyein alueella Etelä-Sudanin ja Sudanin rajalla. (UNHCR 29.5.2018, s. 34.) [↑](#footnote-ref-76)
77. *Kresh, kara, yulu, frogai ja bigna* ovat etnisiä ryhmiä, jotka elävät molemmilla puolilla Etelä-Darfurin (Sudan) ja Western Bahr el Ghazalin (Etelä-Sudan) osavaltioiden rajaa. (UNHCR / Manby 09/2018, s. 59.) [↑](#footnote-ref-77)
78. UNHCR / Manby 09/2018, s. 58-59; UNHCR 29.5.2018, s. 3-4, 16, 33-34, 39. [↑](#footnote-ref-78)
79. UNHCR 29.5.2018, s. 3-4, 16, 32-34, 39. [↑](#footnote-ref-79)
80. USDOS 12.4.2022; UNHCR / Manby 09/2018, s. 58. [↑](#footnote-ref-80)
81. UNHCR / Manby 09/2018, s. 58; UNHCR 29.5.2018, s. 39. [↑](#footnote-ref-81)
82. USDOS 12.4.2022; UNHCR / Manby 09/2018, s. 59-60; UNHCR 29.5.2018, s. 4, 16, 24, 32, 34, 39. [↑](#footnote-ref-82)
83. *Falata* on alun perin Länsi-Afrikasta lähtöisin oleva paimentolaisryhmä, jonka jäseniä on elänyt Etelä-Sudanin ja Sudanin alueilla 1900-luvun alusta lähtien ja osa on uudempia tulokkaita. Enemmistö heistä on muslimeja, mikä korostaa heidän ”ulkomaalaisuuttaan” Etelä-Sudanissa. (UNHCR / Manby 09/2018, s. 59-60.) [↑](#footnote-ref-83)
84. UNHCR / Manby 09/2018, s. 59-60; UNHCR 29.5.2018, s. 4, 16, 24, 32, 34, 39. [↑](#footnote-ref-84)
85. UNHCR / Manby 09/2018, s. 58. [↑](#footnote-ref-85)